讀中興頌碑
作者：王洋
朝代：宋

paragraphs: 峨峨蜀道艱難路，萬里行人走征戍。
招搖夜發川谷驚，回首長安滿煙霧。
朔方日已催天明，朱輝散射朝霞升。
旌旗指顧豺虎靜，風雨汛掃煙雲清。
臣能奸君子詐父，身有妖雛不知顧。
江中鹿死始悲嗟，帳下豬驚猶躁怒。
萬年枝上春風回，明明九廟無風埃。
扶鞋綴組命書重，崇邑大縣華封開。
如何李父干天路，禍未单誅已交惡。
子儀不保墳土乾，淮陽豈爲幽燕懼。
太宗功業三代前，煌煌建立今古傳。
兩宫哀笳十五曲，至今談者猶潸然。